Det var en menneskelig fejl, der i januar medførte, at en lægehelikopter blev sendt til en forkert adresse på Gammel Aalborgvej. Heldigvis hører sådanne fejl sjældenhederne til, siger lederen af det præhospitale beredskab.

Det var en menneskelig fejl i alarmsystemet, som var skyld i, at en lægehelikopter kom på afveje den 13. januar. Lægehelikopteren var på vej for at tilse en patient, men fløj i første omgang til et forkert husnummer på Gammel Aalborgvej. - Det er heldigvis meget sjældent, at der sker sådanne fejl, siger lederen af det præhospitale beredskab i Region Nordjylland, Jan Lindberg. Fejlen i alarmsystemet sendte helikopteren til en adresse på Bjerget ved Frøstrup. Herfra fandt besætningen hurtigt ud af, at noget var galt, og efter et opkald til alarmcentralen, kom de frem på den rigtige adresse. Her var paramedicinerne og ambulance allerede ankommet.